‘Geskiedkundige skikking’ tussen Saefa, SolidariteitFoto bloot ter illustrasie. (Foto: Pixabay) Solidariteit het vandeesweek wat hy bestempel as ŉ geskiedkundige ooreenkoms met die Suid-Afrikaanse vereniging vir ingenieurs en smelterye (Saefa) gesluit wat verseker dat werkers in dié bedryf, wat jare lank nie verhogings ontvang het nie, dit voortaan sal kry. Die skikking is die eerste van sy soort wat in bykans ŉ dekade binne die bedingingsraad vir metaal- en ingenieursbedrywe (MEIBC) bereik is. Ingevolge die skikking word daar ŉ jaarlikse verhoging van 6% op die minimum loonskaal aan werkers toegestaan. Die ooreenkoms sal tot 2024 geld. Verder word alle ander bestaande voorwaardes en voordele behou. “Gegewe die huidige ekonomiese toestand is hierdie ooreenkoms baie billik en bevredigend,” sê Willie Venter, adjunkhoofsekretaris vir die metaal- en ingenieursbedryf by Solidariteit. “Hoewel dit jammer is dat ander werkgewersorganisasies in dié bedrywe mekaar nie kon vind oor die inhoud van die oorkoepelende ooreenkoms nie, is ons steeds gelukkig oor die ooreenkoms wat met Saefa bereik is.” Volgens Venter sal Saefa voortgaan met verdere onderhandelings om die omvang van die ooreenkoms na ander afdelings in die maatskappy uit te brei. “Daar word tans nog onderhandel, maar ons sien uit na die moontlikheid om ook afdelings soos administratiewe personeel, en dus nie net tegniese, produksie- en operasionele beroepsrigtings nie, later by hierdie ooreenkoms in te sluit.” Solidariteit voer voorts aan hoewel daar nog nie ŉ ooreenkoms met ander werkgewersorganisasies bereik is nie, kan die bedryf en die ekonomie nie grootskaalse stakings hanteer nie. “Ons is tans nog nie in ŉ dispuut met ander werkgewersorganisasies gewikkel nie. Ons onderhandel nog en wil met werkgewers gesels om ŉ ooreenkoms te bereik,” sê hy. “Derhalwe het ons die besluit geneem om dienooreenkomstig die mandaat van ons lede op te tree en dus aan geen stakings in die bedryf deel te neem nie.”